Det er en barsk omgang at være musiker under corona-nedlukningen. Det må sanger og musiker Katrine Schmidt fra Aalborg også erkende. For det er ikke muligt at komme ud at spille og gøre det, som hun brænder for. Nu har budgetforligspartierne i Aalborg Kommune som en del af en større genopstartspakke bevilget syv millioner kroner til at skubbe gang i kulturlivet i kommunen. Katrine Schmidt har netop udgivet sit debutalbum, som har været udskudt flere gange på grund af corona-pandemien. - Den her usikkerhed, der hele tiden lurer, om det bliver til noget, det kan godt være hårdt, siger Katrine Schmidt. For selvom nedlukningen af samfundet har givet tid til at fordybe sig i sangskrivningen, har kalenderen samtidig været gabende tom i forhold til spillejob. - Det er jo en passion for os musikere at lave og skrive musik. Men der skal jo også brød på bordet, og der har vi musikere været hårdt ramt, siger Katrine Schmidt. Og nu kommer Aalborg Kommune så det pressede kulturliv til hjælp med i alt syv millioner kroner til kulturinstitutioner og unge kunstnere. - Det gør bare, at lysten bliver større i og med, at man bliver set og anerkendt, siger Katrine Schmidt. Kulturen skal ikke bare støttes, den skal sættes i gang Pengene skal blandt andet gå til en festival for nye talenter indenfor genrer som kunst, teater og musik. - Det har været afgørende for os, at de syv millioner kroner bliver øremærket aktiviteter, for kulturen skal ikke bare støttes, den skal også sættes i gang igen, siger kulturrådmand i Aalborg Kommune Mads Duedahl (V). Og Katrine Schmidt glæder sig rigtig meget til at komme ud og spille igen for et publikum. Og et år i dvale kaster måske noget godt af sig. - Fordi alle os musikere har haft den her tid til at skrive en masse fede sange. Jeg tror virkelig, at der er mange, der har en masse guld, siger Katrine Schmidt.

Opsummering:
Aalborg-musiker Katrine Schmidt brænder for at optræde med sin musik, men det har nedlukningen af samfundet sat en stopper for. Hun ser frem til, at Aalborg Kommunes ekstra støtte til kulturlivet kan give muligheder for at komme ud at spille.